b'\n_START_ARTICLE_\nD\xc3\xa6lenenggata 36 D36 The Green House\n_START_PARAGRAPH_\nD\xc3\xa6lenenggata 36 er en frittst\xc3\xa5ende boligblokk p\xc3\xa5 Rodel\xc3\xb8kka i Oslo, ferdigstilt i 2013. Huset, som kalles D36 The Green House, er tegnet av Element Arkitekter AS og vant i 2015 Arkitekturprisen, som ble innstiftet samme \xc3\xa5r.\n_START_SECTION_\nBeliggenhet og utforming\n_START_PARAGRAPH_\nHuset ligger i et omr\xc3\xa5de med tette kvartaler med byg\xc3\xa5rder, frittst\xc3\xa5ende boligblokker fra mellomkrigstiden og industribygg, nordvest i str\xc3\xb8ket Rodel\xc3\xb8kka i bydel Gr\xc3\xbcnerl\xc3\xb8kka. Langs bygget g\xc3\xa5r en turvei med forbindelse til Torshovdalen og D\xc3\xa6lenenga  idrettsplass. Byggeherre var Infill AS, Element Arkitekter AS sto for arkitektarbeidet, mens Gullik Gulliksen AS har v\xc3\xa6rt landskapsarkitekter._NEWLINE_Huset har 21 leiligheter i seks etasjer med inngang fra D\xc3\xa6lenenggata. Fasaden er \xc3\xa5tte lag glass med keramisk print, og p\xc3\xa5 fasaden er det vegetasjon._NEWLINE_Takhagen har 10 private hageparseller, hver p\xc3\xa5 ca. 15 kvadratmeter, og felles oppholdsarealer mot syd og nord. Takhagen kostet ca. 1,1 mill. kr.\n_START_SECTION_\nUtmerkelser\n_START_PARAGRAPH_\nBygningen var f\xc3\xb8rste vinner av Arkitekturprisen, som gis til det prosjektet som har h\xc3\xb8yest arkitektonisk kvalitet blant dem som er ferdigstilt de tre siste \xc3\xa5rene. Huset er fremholdt som et eksempel p\xc3\xa5 nye boliger med kvalitet i den tette byen._NEWLINE_Prosjektet ble k\xc3\xa5ret til \xc2\xab\xc3\x85rets Bygg 2013\xc2\xbb, ble nominert til Statens byggeskikkpris i 2014, var finalist i \xc2\xab\xc3\x85rets Boligprosjekt\xc2\xbb 2014 og fikk hedrende omtale av juryen for Oslo Bys arkitekturpris 2014.'